text: মৎস্য অভয়াশ্রমকে লিজ না দেওয়ার নির্দেশ মৎস্য প্রতিমন্ত্রীর | National Detective News
  মৎস্য ও প্রাণিসম্পদ প্রতিমন্ত্রী মোঃ আশরাফ আলী খান খসরু দেশের মৎস্য ও প্রাণিসম্পদের উন্নয়নের স্বার্থে কোনো মৎস্য অভয়াশ্রমকে লিজ না দেওয়ার জন্য প্রশাসনকে নির্দেশ দিয়েছেন। তিনি হাঁসচাষ ও এর উৎপাদন বৃদ্ধির লক্ষ্যে লিজকৃত জলাশয়ে হাঁসের অবাধ বিচরণসহ অভয়াশ্রমে তাদের চলাচলে লিজ মালিকরা যাতে বাধা দিতে না পারে, তা নিশ্চিত করতে জেলা প্রশাসকদের প্রতি আহ্বান জানিয়েছেন। প্রতিমন্ত্রী আজ নেত্রকোণা সার্কিট হাউসে জেলা পর্যায়ের মৎস্য ও প্রানিসম্পদ বিভাগের কর্মকর্তাদের এক সভায় এ আহ্বান জানান।
  তিনি কর্মকর্তাদের দুর্নীতিমুক্ত হয়ে কাজ করতে এবং প্রকল্প বাস্তবায়নের ধীরগতি পরিহার করতেও আহ্বান জানান। সভায় পৌর চেয়ারম্যান নজরুল ইসলাম খান, জেলা প্রশাসক মঈন উল ইসলাম, পুলিশ সুপার জয়দেব চৌধুরী, ময়মনসিংহ মৎস্য ও প্রাণিসম্পদ বিভাগের উপপরিচালকগণ বক্তৃতা করেন। এর আগে প্রতিমন্ত্রী প্রস্তাবিত নেত্রকোণা মেডিকেল কলেজের জমি পরিদর্শন করেন। এ সময় প্রধানমন্ত্রীর কার্যালয়ের সচিব সাজ্জাদ হোসেন তাঁর সঙ্গে ছিলেন।